5 rentoutumistapaa, jotka eivät liity alkoholiin tai joogaan
27.12.2016 klo 14:51
Muutamaa asiaa tarjotaan usein avuksi stressiin. Niiden lisäksi on kuitenkin olemassa monia muita rentoutumiskeinoja.
Huffington Post listasi asioita, jotka auttavat rentoutumaan.
Hassuttelu ja kulttuurin kuluttamisen lisäksi myös älylaitepaasto ja kahvin vähentäminen voivat auttaa.
Joogaa ja mindfulness-meditaatiota ehdotetaan usein lääkkeeksi stressiin. Toinen, asiantuntijoiden vähemmän suosittelema mutta yleinen tapa on alkoholin nauttiminen.
Ymmärrettävästi kumpikaan näistä vaihtoehdoista ei aina houkuttele aivan jokaista. Onneksi rentoutumistapoja on monia muitakin. Huffington Post esitteli niistä viisi sellaista, jotka usein tapaavat unohtua tai jäädä vähemmälle huomiolle.
Aikuiselo vaatii vakavaa suhtautumista asiaan jos toiseenkin. Liiallisen ryppyotsaisuuden torjumiseksi pieni hassuttelu on kuitenkin silloin tällöin paikallaan.
Toisinaan tämä voi tuntua epämukavalta. Huffington Post neuvoo hakemaan tällaisissa tilanteissa apua mahdollisista lähipiiriin kuuluvista lapsista: he jos ketkä arvostavat höpsöjä leikkejä.
Lukeminen vailla tavoitteita
Lukeminen voi olla oiva stressinlievittäjä. Toisaalta moni saattaa vaistonvaraisesti haalia tutkittavakseen opuksia, jotka liittyvät tavalla tai toisella esimerkiksi ammattiinsa tai itsensä kehittämiseen.
Toisinaan on kuitenkin rentouttavaa ahmia kirjoja ilman muuta päämäärää kuin itse lukeminen. Tähän sopivat parhaiten teokset, jotka eivät liity millään lailla mahdollisiin velvoitteisiin.
Stimulanttien välttäminen
Esimerkiksi kahvi vaikuttaa eri ihmisiin eri tavoin, joten jotkut voivat jättää tämän vinkin huomioimatta.
Kofeiiniherkät voivat kuitenkin hyötyä juoman kulutuksen vähentämisestä. Heille se nimittäin saattaa aiheuttaa hermostuneen energisen olon, joka on kaukana rentoutuneesta.
Moni tietääkin, että musiikki vaikuttaa tunnelmaan: esimerkiksi reipastempoisella ryhmäliikuntatunnilla soi todennäköisesti aivan erilainen taustamusiikki kuin tunnelmallisessa ravintolassa.
Rauhalliset ja hidastempoiset sävelet voivat siis auttaa rentoutumaan. Vaikka et olisikaan suuri klassisen musiikin ystävä, kokeile antaa sille mahdollisuus, Huffington Post vinkkaa.
Teknologiapaasto
Tietokoneen, tabletin ja älypuhelimen käytön hillitseminen voi auttaa mieltä hiljentymään varsinkin silloin, jos huomaat säännöllisesti esimerkiksi lukevasi työsähköpostejasi vapaa-ajalla.
Sosiaalinen media voi sekin stressata selaajaansa. Jos pikaviesteihin ja kommentteihin vastaaminen alkaa tuntua ilahduttavan sijaan rasittavalta, voi älylaitteen hetkellinen hylkääminen helpottaa oloa.